送眉山孫夢得從饒伯輿李純父學
作者：趙汝騰
朝代：宋

paragraphs: 景山書來說蜀珍，與吾氣象清而真。
束書亟歸侍溫凊，力祈樸學爲是正。
程文不過工進取，何若杜門誦論語。
一言可以行終身，世間至樂惟求仁。
弋陽餘干相望爾，紫陽的傳伯輿是。
同志更有李純父，勁節清名照今古。
爲我問訊出此詩，子親炙之有餘師。